Covid-19: Regulasies van toepassing op my huishulp - Jy en die RegJy en die Reg
Tuis › Artikels › Covid-19: Regulasies van toepassing op my huishulp
Covid-19: Regulasies van toepassing op my huishulp
Vrydag | 12 Junie | 2020
Deur Sanette VIljoen
Die minister van handel en nywerheid, Ebrahim Patel, sowel as die minister van arbeid, Thulas Nxesi, het verklaar dat huishulpe vanaf Maandag 1 Junie 2020 weer mag werk onderworpe aan die vlak 3-regulasies. Dit mag egter slegs gedoen word indien die werkgewer die nodige en voldoende veiligheidsmaatreëls toepas.
Volgens die regulasies in die Staatskoerant van 28 Mei 2020 word die onus op die werkgewers geplaas om te verseker dat die werkomgewing in jou huis veilig is. Jy as werkgewer moet ook al die nodige produkte en toerusting voorsien om sodoende jou en jou huishulp se veiligheid te verseker.
Regulasie 46(3) bepaal dat relevante gesondheidsprotokolle en sosialeafstand-maatreëls toegepas moet word vir persone wat in private wonings werk. Hierdie protokolle sluit onder andere in, maar is nie beperk nie tot, ontsmettingsmiddels vir die huis en hande, maskers, werkuniform en persoonlike beskermende toerusting. Dit is die werkgewer se verantwoordelikheid om die bogenoemde te verskaf en ook seker te maak dit word reg gebruik.
Werkgewers mag ook daarop aandring dat hul huishulp die toerusting dra voordat sy jou huis mag betree.
Werkgewers moet toesien dat hul huishulp daagliks gekontroleer word in ooreenstemming met die departement van arbeid se gesondheids- en veiligheidsregulasies. Die onus rus verder ook op die werkgewer om homself of haarself op te lei ten opsigte van die departement se gesondheids- en veiligheidsregulasies. Die regulasies bepaal spesifiek dat werknemers, jou huishulp ingesluit, daagliks gemoniteer moet word vir simptome van Covid-19. Hierdie monitering kan insluit om haar temperatuur te neem voordat sy by die huis inkom, asook ʼn ys met vrae, byvoorbeeld: Hoes jy? Voel jy kort van asem? Was jy in kontak met ʼn persoon wat dalk siek kan wees? Het jy die afgelope 24 uur koors gehad?
Indien jy enige simptome tydens die bogenoemde monitering waarneem, moet jy jou huishulp verwys vir mediese ondersoek en toetsing indien nodig. Jy kan ook die nasionale Covid-19- tolvry nommer 0800 029 999 bel vir enige bystand in hierdie verband.
Die werkgewer is ook daarvoor verantwoordelik om ʼn permit vir die huishulpbediende uit te reik. Daar is geen voorgeskrewe permit vir huishulpe nie. Sien onder ʼn voorbeeld van so ʼn permit, wat slegs daarop gemik is om die diensverhouding te bewys.
Maak dus seker jou huishouding is gereed vir die terugkeer van jou huishulp.
Klik hier vir die permit.
Vrydag | 10 Julie | 2020
Maak altyd seker jy het 'n geskrewe huurkontrak
Covid-19-maatreëls by die werkplek
Redelikheid van ’n alternatiewe aanbod
Kan ek iemand aanstel om my geldsake namens my te hanteer?
Hoe beïnvloed die inperkregulasies 'n deeltitelskema?